T L A Č O V Á S P R Á V A

***Holubyho chata oslavuje 90 rokov***

**HOLUBYHO CHATA, 19. júla 2013**

**V dňoch 25. až 27. júla sa na Holubyho chate pod Veľkou Javorinou uskutočnia Holubyho slávnosti pri príležitosti jej otvorenia pred 90 rokmi.**

**Súčasťou podujatia je aj výstava doposiaľ nezverejnených dobových fotografií a dokumentov, ktoré zachytávajú históriu pôvodnej turistickej útulne postavenej v r. 1924.**

**Od piatka budú víkendové podvečery patriť filmu, hudbe, diskusiám s významnými osobnosťami o česko – slovenskej vzájomosti a Javorinskému jarmoku ľudových remesiel.**

*„Hľadanie dokumentov o historických počiatkoch chaty v archívoch, ktoré neboli nikdy zverejnené a 90 rokov boli zavreté v krabici malo pre mňa takmer detektívny nádych,“* hovorí Miro Martinček, súčasný chatár na Holubyho chate*. „Na chate som už osem rokov a čoraz silnejšie cítim, že historický odkaz tohoto miesta na moravsko-slovenskom pomedzí nás oslovuje dodnes a hádam i silnejšie. Ukázal mi veľkodušnosť a nadhľad zakladateľov chaty, ktorí pre dobro veci dokázali odložiť do kúta malichernosť i otázku svojho pôvodu,“* dodáva Miro Martinček.

S myšlienkou vybudovať Holubyho chatu ako turistickú útulňu prišiel pán Prager predseda Klubu českých turistov v Uherskom Brode. Hoci finančné zdroje a dary na výstavbu pochádzali z rôznych zdrojov, miesto výstavby určili na slovenskej strane Veľkej Javoriny, najvyššieho vrchu Bielych Karpát /978mnm/, kvôli lepšiemu výhľadu i ochrane pred severozápadnými vetrami. Jej poloha na hranici ju predurčila na celé desaťročia na miesto vzájomných kultúrno-spoločenských stretnutí významných osobností, politikov, prezidentov i obyčajných ľudí.

Názov útulne českí zakladatelia zvolili na pamiatku významného slovenského evanjelického farára, etnológa a botanika Jozefa Ľ. Holubyho, ktorý ako 87-ročný zomrel rok pred otvorením chaty. Pôsobil v Zemianskom Podhradí a bol blízkym priateľom velikána českej literatúry 19. storočia, Aloisa Jiráska. Farár Holuby pochádzal z podjavorinskej obce Lubina a patril k najvýznamnejším osobnostiam nielen v širokom okolí, kde pôsobil, ale aj v celom vtedajšom Rakúsko-Uhorsku. Okrem svojho kňazského poslania podrobne zdokumentoval flóru Podjavorinského kraja a založil herbáre s tisíckami popísaných rastlín.

Holubyho chata síce v r. 1927 do tla vyhorela, ale už v r 1929 opäť slúžila svojmu účelu. Rýchlosť obnovy súvisí s popularitou turistiky v medzivojnovom období Československa ako i blízkosťou Luhačovíc a Piešťan ako kúpeľných miest na oboch stranách hranice. Javorina bola totiž cieľom mnohých vychádzok kúpeľných hostí či už peši alebo koňmo. *„História vzniku i existencia chaty ma utvrdila v presvedčení, že dielo sa podarí iba vtedy, ak sa komunita dokáže zomknúť okolo spoločnej myšlienky bez ohľadu na rozdielnosť názorov, národností, či pováh. A zistil som, že PPP projekty nemáme len my dnes, ale združovanie verejných a súkromných zdrojov pre dobrý účel fungovalo* *už takmer storočie dozadu*,“ uzavrel historický exkurz chatár Miro Martinček.

**Záujemcovia o návštevu Holubyho slávností a Holubyho chaty sa na miesto dostanú po vynovenej ceste v smere od Nového Mesta n. Váhom a z českej strany cez hraničný prechod Strání – Květná.**

Viac informácií [www.holubyhochata.sk](http://www.holubyhochata.sk)

Miroslav Martinček, chatár na Holubyho chate
Holubyho chata 1048, 916 12 Lubina

Tel.: +421 903 705 931

E-mail:  miro@holubyhochata.sk